এবার ২৪ কোচের বন্দে ভারত স্লিপার ট্রেন! থাকবে বিশেষ সুবিধা

ওয়েব ডেস্ক : সম্প্রতি বাংলায় চালু হয়েছে বন্দে ভারত স্লিপার ট্রেন (Vande Bharat sleeper train)। এই ট্রেনের সাফল্যের পর এবার বড় সিদ্ধান্ত নিল রেল । আরও কোচের বন্দে ভারত স্লিপার ট্রেন তৈরির পরিকল্পনা করল ভারতীয় রেল (Indian Railways)। ‘মেক ইন ইন্ডিয়া’ (Make in India) উদ্যোগের আওতায় চেন্নাইয়ের ইন্টিগ্রাল কোচ ফ্যাক্টরি-তে এই নতুন ট্রেনগুলি তৈরি হবে বলে জানা যাচ্ছে।

জানা য়াচ্ছে, নতুন এই ২৪ কোচের ভারত স্লিপারে কোচে (Vande Bharat sleeper train) থাকছে ১৭টি এসি থ্রি-টিয়ার কোচ, ৫টি এসি টু-টিয়ার কোচ, ১টি এসি ফার্স্ট ক্লাস কোচ ও ১টি পূর্ণাঙ্গ এসি প্যান্ট্রি কার। জানা গিয়েছে, এই ট্রেনগুলিতে ১,২২৪টি বার্থ থাকবে। যা বর্তমান ১৬ কোচের বন্দে ভারত স্লিপারের ৮২৩ বার্থের তুলনায় ৪০১টি বেশি। এর ফলে বেশ কয়েকটি রুটে যাত্রী চাপ অনেকটাই কমবে বলে আশা করছে রেল। অন্যদিকে, দীর্ঘ যাত্রায় যাত্রী পরিষেবা উন্নত করতে ট্রেনে পূর্ণাঙ্গ এসি প্যান্ট্রি কারের পাশাপাশি বিভিন্ন কোচে মিনি প্যান্ট্রি রাখার পরিকল্পনা করা হয়েছে। যাত্রীদের জন্য থাকছে আরামদায়ক বার্থ, রিডিং লাইট, মোবাইল ও ল্যাপটপ চার্জিং পয়েন্ট, ওয়াই-ফাই নির্ভর তথ্য ও বিনোদন ব্যবস্থা, ভ্যাকুয়াম টয়লেট, উন্নত লাগেজ স্পেস এবং আধুনিক ইন্টেরিয়র।

আরও খবর : প্রয়াত অজিত পাওয়ার, দিল্লি সফর বাতিল করলেন মমতা বন্দ্যোপাধ্যায়

বিশেষভাবে সক্ষম যাত্রীদের কথা মাথায় রেখে র‍্যাম্প ও বিশেষ টয়লেটের ব্যবস্থাও রাখা হচ্ছে রেলের তরফে। নিরাপত্তার ক্ষেত্রেও অত্যাধুনিক প্রযুক্তি ব্যবহারের পরিকল্পনা রয়েছে। ট্রেনটিতে থাকবে আধুনিক প্রপালশন ও কন্ট্রোল সিস্টেম, রিজেনারেটিভ ব্রেকিং, আন্তর্জাতিক মানের অগ্নি নির্বাপন ব্যবস্থা, সিসিটিভি নজরদারি, ট্রেন সংঘর্ষ এড়ানোর প্রযুক্তিও। ট্রেনটির সর্বোচ্চ গতিবেগ হতে পারে ঘণ্টায় ১৬০ কিলোমিটার।

শক্তি সাশ্রয়ী এলইডি আলো, ভ্যাকুয়াম বায়ো-টয়লেট, প্রেডিকটিভ মেন্টেন্যান্স এবং রিমোট কন্ডিশন মনিটরিং ব্যবস্থার মাধ্যমে পরিবেশবান্ধব ও টেকসই পরিবহণ ব্যবস্থার দিকেও বিশেষ নজর দিচ্ছে ভারতীয় রেল। ২৪ কোচের বন্দে ভারত স্লিপার ট্রেন চালুর পরিকল্পনা যাত্রীক্ষমতা বৃদ্ধি, আধুনিক প্রযুক্তির ব্যবহার এবং বিশ্বমানের আরাম ও নিরাপত্তা নিশ্চিত করার লক্ষ্যে এটি হল ভারতীয় রেলের দীর্ঘমেয়াদি ভাবনারই প্রতিফলন।