বাংলার মন পেতে মরিয়া বিজেপি! বন্দে ভারত স্লিপার ট্রেন পাচ্ছে বাংলা

ওয়েবডেস্ক- পাখির চোখ ২০২৬ বিধানসভা নির্বাচনে (2026 Assemble Election) জয়, বাংলায় রাজত্ব! এটাই এখন বিজেপির (BJP) একমাত্র ধ্যান জ্ঞান। বাংলার মন পেতে এবার দেশের প্রথম বন্দে ভারত (Vande Bharat) স্লিপার ট্রেন (Sleeper Train) পাচ্ছে বাংলা। হাওড়া স্টেশন থেকে ছুটবে বন্দে ভারত স্লিপার। বন্দে ভারত স্লিপারে শুয়ে শুয়ে যাত্রা করতে পারবেন যাত্রীরা। ইতিমধ্যেই বন্দে চারত স্লিপার ট্রেনের ‘ওয়াটার টেস্ট হয়েছে। ১৮০ কিলোমিটার প্রতি ঘণ্টায় ছুটবে এই ট্রেন। কেন্দ্রীয় রেলমন্ত্রী অশ্বিনী বৈষ্ণব পোস্ট করে এই সফল পরীক্ষার কথা জানিয়েছে।

বছরের প্রথম দিন সাংবাদিক বৈঠকে নতুন ট্রেনের কথা ঘোষণা করেছেন রেলমন্ত্রী অশ্বিনী বৈষ্ণব। জানুয়ারি মাসেই কলকাতা থেকে গুয়াহাটি রুটের বন্দে ভারত স্লিপার ট্রেনের উদ্বোধন করবেন প্রধানমন্ত্রী নরেন্দ্র মোদি। কবে থেকে এই ট্রেন তার যাত্রা শুরু করবে, তা দু থেকে তিনদিনের মধ্যে জানাবেন কেন্দ্রীয় মন্ত্রী। ১৮ বা ১৯ জানুয়ারি ট্রেনটি উদ্বোধন হওয়ার কথা আছে। রেলমন্ত্রী জানিয়েছেন, কলকাতা থেকে অসমের গুয়াহাটি বিমানে যেতে খরচ পড়ে ৬ থেকে ৮ হাজার টাকা। সে ক্ষেত্রে এই ট্রেন চালু হলে অনেক কম খরচেই যাত্রা করতে পারবেন যাত্রীরা। নয়া এই ট্রেনের ২৩০০ টাকা, সেকেন্ড এসি-র ভাড়া হবে ৩০০০ টাকা আর ফার্স্ট ক্লাসের ভাড়া হবে ৩৬০০ টাকা।

মন্ত্রীর কথায়, মধ্যবিত্তের নাগালের মধ্যেই ট্রেনের ভাড়া রাখা হয়েছে।

রেলমন্ত্রী জানিয়েছেন, গুয়াহাটি-কলকাতার মধ্যে ছুটবে এই ট্রেন। ১৬ কোচের ট্রেনটি সম্পূর্ণ শীততাপ নিয়ন্ত্রিত। এই ট্রেনে কবচ, ইমার্জেন্সি টক ব্যাক সিস্টেমের মতো অত্যাধুনিক সমস্ত পরিষেবা পাবে যাত্রীরা। জানা গিয়েছে, ১৬টি কোচের মধ্যে ১১টি এসি থ্রি-টায়ার, চারটি এসি ২ টায়ার এবং একটি ফার্স্ট ক্লাস এসি কোচ থাকবে। একসঙ্গে ৮২৩ জন যাত্রী নয়া এই ট্রেনে যাত্রা করতে পারবেন বলেও জানা গিয়েছে।